S-630/2019

Mál þetta, sem þingfest var og dómtekið fimmtudaginn 12. desember sl., er höfðað með ákæru lögreglustjórans á Suðurlandi þann 5. nóvember sl., á hendur F-kk-þgf S-kk-þgf G-kk-þgf, […]

I. fyrir skjalbrot með því að hafa, á ótilgreindum tíma fram til miðvikudagsins 2. janúar 2019, í heimildarleysi og í blekkingarskyni sett skráningarmerki bifreiðarinnar […] yfir á bifreið sem bera átti skráningarmerkið […] og á því tímabili er að framan greinir nýtt bifreiðina til aksturs á röngum skáningarmerkjum en lögregla fjarlægði hin röngu skráningarmerki af bifreiðinni við […] í Bláskógabyggð þann 2. janúar 2019.

Telst brot ákærða varða við 1. mgr. 157. gr. almennra hegningarlaga nr. 19, 1940.

II. fyrir umferðarlagabrot með því að hafa, laugardaginn 24. ágúst 2019, ekið bifreiðinni […] sviptur ökurétti og undir áhrifum áfengis (vínandamagn í blóði 1,66 ‰) um Biskupstungnabraut og Suðurlandsveg uns lögregla stöðvaði akstur ákærða við Selfoss.

Teljast brot ákærða varða við 1. mgr., sbr. 3. mgr. 45. gr. og 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru þann 6. desember sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði fjórum sinnum áður sætt refsingu. Þann 11. desember 2012 gekkst ákærði undir tvær sektargreiðslur með sáttum hjá embætti lögreglustjórans á höfuðborgarsvæðinu, annars vegar fyrir akstur undir áhrifum ávana og fíkniefna og hins vegar fyrir akstur undir áhrifum ávana og fíkniefna og fíkniefnalagabrot. Með dómi Héraðsdóms Reykjaness hinn 4. mars 2016 var ákærði dæmdur til greiðslu sektar fyrir akstur undir áhrifum áfengis og ávana og fíkniefna. Þá var ákærði sviptur ökurétti í 3 ár og 6 mánuði frá 12. ágúst 2016. Þann 21. nóvember 2018 gekkst ákærði undir sektargreiðslu með sátt hjá embætti lögreglustjórans á höfuðborgarsvæðinu fyrir akstur sviptur ökurétti.

Refsing ákærða er hæfilega ákveðin fangelsi í 60 daga.

Að virtum atvikum máls þessa og að teknu tilliti til sakaferils ákærða þykir rétt að fresta fullnustu helmings refsingarinnar og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Með vísan til 4. mgr. 77. gr. almennra hegningarlaga nr. 19/1940 skal ákærði jafnframt greiða 200.000 krónur í sekt til ríkissjóðs innan fjögurra vikna frá birtingu dóms þessa, en sæta ella fangelsi í 14 daga.

Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 44.306 kr.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærða ökurétti ævilangt frá birtingu dóms þessa að telja.

H-kk-nf O. A-kk-nf dómstjóri kveður upp dóm þennan.

D Ó M S O R Ð :

Ákærði, F-kk-nf S-kk-nf G-kk-nf, sæti fangelsi í 60 daga. Fullnustu helmings refsingarinnar skal frestað og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði jafnframt 200.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 14 daga.

Ákærði greiði allan sakarkostnað, samtals 44.306 krónur.

Ákærði er sviptur ökurétti ævilangt frá birtingu dóms þessa að telja.

H-kk-nf O. A-kk-nf.